Diari Oficial de la Generalitat Valenciana


Sumari del DOGV 265, del 01-07-1985 (1985/804556)

ORDRE d'1 de març de 1985, de la Conselleria de Cultura, Educació i Ciència per la qual s'aprova el Reglament Intern del "Consell de la Joventut de la Comunitat Valenciana".
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1985/03/01/(1)/dof/vci/html**

### Dades del document

Número de DOGV
:   265

Data del DOGV
:   01-07-1985

Secció del DOGV
:   DISPOSICIONS GENERALS

Número del document
:   1985/804556


Data del document
:   01-03-1985

Organisme emissor
:   Conselleria de Cultura, Educació i Ciència

Tipus de document
:   Ordre

Ordre d'1 de març de 1985, de la Conselleria de Cultura, Educació i Ciència, per la qual s'aprova el Reglament Intern del "Consell de la Joventut de la Comunitat Valenciana".  
Atesa la necessitat d'estimular la participació de la Joventut Valenciana en la vida política, social i cultural, així com per ajudar el desplegament, incorporació i integració d'aquesta en tots els ordres de la vida valenciana, d'acord amb l'article 48 de la Constitució Espanyola de 1978, i dins de la competència senyalada en l'article 31.25 de l'Estatut d'Autonomia de la Comunitat Valenciana, la Conselleria de Cultura, Educació i Ciència elevà al Ple del Consell de la Generalitat Valenciana, i aquest aprovà el Decret 14/83, de 31 de gener, pel qual es creava el Consell de la Joventut de la Comunitat Valenciana.   
Desplegant l'esmentat Decret i complint la Disposició Transitòria Primera, per resolució del 31 de gener de 1983 es nomenà una comissió Gestora que, entre les seues funcions, ha tingut la d'elaborar el projecte de Reglament intern del Consell de la Joventut de la Comunitat Valenciana.   
En el marc que estableix el Reial Decret 4099/82, de 29 de desembre, sobre traspàs de funcions i serveis de l'Estat a la Comunitat Valenciana en matèria de cultura, i segons la Disposició Final Segona del Decret 14/83 de 31 de gener, i en ús de les atribucions que em confereix l'article 35 de la Llei 5/83, de 30 de desembre, de Govern Valencià.   
DISPOSE  
Article únic  
Aprovar el Reglament Intern del "Consell de la Joventut de la Comunitat Valenciana", que s'inclou com a Annex en aquesta Ordre.   
DISPOSICIO FINAL  
Unica  
Aquesta Ordre entrarà en vigor amb efectes del dia 1 de març de 1985.   
València, 1 de març de 1985.   
El Conseller de Cultura, Educació i Ciència,   
CEBRIA CISCAR I CASABAN   
ANNEX  
REGLAMENT INTERN DEL "CONSELL DE LA JOVENTUT DE LA COMUNITAT VALENCIANA"  
TITOL I. DE LES ORGANITZACIONS MEMBRES  
Article 1  
Serà membre del Ple del Consell de la Joventut de la Comunitat Valenciana tota aquella Organització que, estant contemplada en l'article 4.t del Decret 14/83, de 31 de gener, que regula l'esmentat Consell, complirà els requisits següents:   
a) Desplegar les activitats pròpies amb caràcter permanent dins l'àmbit de la Comunitat Valenciana.  
b) Acceptar el Decret 14/83, de 31 de gener, que regula el Consell, com a marc de les activitats d'aquest, així com el present Reglament intern.  
c) Ser organitzacions d'estructura i funcionament democràtic i acatar la Constitució Espanyola i l'Estatut d'Autonomia de la Comunitat Valenciana.  
d) Ser organitzacions formades i dirigides per joves amb autonomia d'acció pròpia, afiliació directa i voluntària dels seus afiliats, i amb pressupostos propis i específics.  
e) Estar legalment reconegudes i organitzades a nivell de la Comunitat Valenciana, tenint un mínim de tres-cents afiliats i una implantació mínima de cinc comarques. Queden exceptuades d'aquest requisit els Consells Comarcals de Joventut i els Consells Locals d'aquells municipis de la Comunitat Valenciana de més de vint-mil habitants.  
f) Estar inscrites al registre d'associacions juvenils de la Generalitat Valenciana.  
g) Acreditar dos anys de funcionament.  
h) Per als Consells Locals de Joventut, es requerirà també el reconeixement del municipi on se situen.  
També, i per tal de formalitzar la condició de membre, les organitzacions hauran de sol·licitar-ho per escrit al Secretariat, acompanyant-lo amb un informe del caràcter de l'organització, activitats, funcionament intern, estructura, i la documentació que justifique el compliment dels requisits damunt esmentats, i posteriorment ser acceptades pel Ple del Consell de la Joventut amb la majoria absoluta, no podent ser refusada la sol·licitud d'admissió d'una organització llevat del cas de flagrant contradicció amb el Decret regulador i amb el present Reglament intern.   
Article 2  
Perdrà la qualitat de membre qualsevol organització que es trobe en una de les circumstàncies que assenyala el Decret regulador, article 6.   
Quant es plantejarà una proposta d'expulsió, el Secretariat verificarà els fets en què es fonamenta i presentarà un informe succint al primer Ple que se celebrarà des de la presentació de la proposta. La proposta serà votada pel Ple, i es necessitarà la majoria absoluta per tal d'adoptar l'acord d'expulsió.   
TITOL II. DEL PLE  
Article 3  
El Ple, com a màxim òrgan del Consell de la Joventut de la Comunitat Valenciana, tindrà les funcions següents:   
a) Senyalar les línies generals i el pla d'actuació.   
b) Considerar l'informe del Secretariat i aprovar-ne si pertoca, la gestió.   
c) Considerar i aprovar, si s'escau, les previsions pressupostàries i l'estat de comptes de l'exercici anterior.   
d) Proposar accions, activitats, campanyes o qualsevol altres tipus d'actes al secretariat.   
e) Decidir sobre les propostes d'admissió o expulsió.   
f) Crear totes aquelles Comissions de treball que considere oportunes per a la seua correcta informació i documentació o bé delegar excepcionalment en el Secretariat.   
g) Elegir i cessar els membres del Secretariat.   
h) Fomentar intercanvis i contactes juvenils a nivell estatal i internacional, especialment amb les regions d'Europa i els països Mediterranis.   
i) Fixar les quotes dels membres.   
j) Elegir d'entre els seus membres el President del Consell de la Joventut de la Comunitat Valenciana.   
k) Proposar, si s'escau, la revisió del Decret de creació del Consell, així com del present Reglament intern a les autoritats competents de la Conselleria de Cultura, Educació i Ciència.   
l) Aprovar la proposta de dissolució del Consell de la Joventut, amb els requisits senyalats en l'article 29 d'aquest Reglament.   
Article 4  
Formen el Ple:   
a) El Secretariat del Consell de la Joventut de la Comunitat Valenciana.   
b) Dos representants per cadascuna de les entitats membres.   
Article 5  
Les Associacions membres faran arribar al Secretariat el nom. dels seus delegats per a cada Ple. Els drets de vot no són acumulables o delegables.   
Article 6  
Per tal de tenir la condició de delegat és requisit indispensable representar una entitat membre del Consell de la Joventut de la Comunitat Valenciana.   
Els delegats no excediran els 33 anys, i es recomana que no depassen els 25.   
Article 7  
Quedarà constituït vàlidament quan hi assistiran la meitat més un dels seus components en primera convocatòria o un terç d'aquestes en segona convocatòria.   
Article 8  
El Ple es reunirà, com a mínim., una vegada a l'any, i es realitzaran les convocatòries per escrit amb un mes d'antelació, i s?hi remetrà, l'ordre del dia.   
Article 9  
Els Plens extraordinaris podran ser convocats pel Secretariat o a petició d'un terç dels delegats del Ple, per escrit i amb 10 dies d'antelació. La convocatòria anirà acompanyada de l'ordre del dia i la documentació necessària per a les discussions.   
Article 10  
Els acords del Ple s'adoptaran per majoria simple. En tot cas requeriran majoria absoluta els acords d'admissió o expulsió de membres del Consell, i s'exigirà la majoria de 2/3 per a la dissolució del Consell. Les sessions del Ple seran públiques així com les seues decisions.   
TITOL III. DEL SECRETARIAT  
Article 11  
El Secretariat, com a órgan executiu, tindrà les funcions següents:   
a) Direcció i coordinació de les activitats del Consell de la Joventut de la Comunitat Valenciana.   
b) Elaborar l'ordre del dia dels Plens tenint en compte les peticions formulades per les entitats membres amb 40 dies d'antelació a la seua celebració.   
c) Executar els acords adoptats en els Plens així com adoptar decisions sobre aquests i les necessàries per a complir el Pla d'actuació aprovat pel Ple.   
d) Realitzar els informes previs al Ple que inclourà el programa anual, l'estat de comptes i el pressupost.   
e) Verificar la documentació presentada tant per a casos d'admissió com per a expulsió d'algun dels seus membres, presentant-los als Plens corresponents.   
Article 12  
El Secretariat es reunirà segons les seues necessitats com a mínim. una vegada al mes de forma ordinària, i extraordinàriament a petició de dos terços dels seus membres amb una antelació mínima de 48 hores i acompanyada amb l'ordre del dia.   
Article 13  
Componen el Secretariat vuit delegats del Ple elegits democràticament per aquest. El componen els següents càrrecs que són nomenats pel Conseller de Cultura, Educació i Ciència a proposta del Ple:   
a) President.   
b) Vice-president.   
c) Tresorer.   
d) Secretari.   
e) Quatre vocals.   
Article 14  
Les decisions del Secretariat seran adoptades per majoria simple. Només en cas d'empat decidirà el vot de qualitat del President. Les decisions seran públiques i no vinculants per a les organitzacions membres.   
Article 15  
El sistema electoral per a elegir el Secretariat serà el de llistes obertes; per a ser candidat haurà de ser presentat per una associació membre del Consell de la Joventut de la Comunitat Valenciana.   
Article 16  
El Secretariat quedarà vàlidament constituït quan hi assistiran, com a mínim., la meitat més un dels seus membres.   
Article 17  
Els components del Consell de la Joventut de la Comunitat Valenciana que ocupen càrrecs en el Secretariat ho faran per dos anys i no podran ser reelegits més d'una vegada.   
Article 18  
El Secretariat es dotarà amb un reglament intern propi que no podrà entrar en contradicció amb aquest reglament.   
Article 19  
Es perdrà la condició de component del Secretariat per les raons següents:   
a) A petició pròpia.   
b) Per conducta greument incompatible amb el Decret regulador o el present reglament, decidint sobre això el Ple, prèvia audiència de l'interessat.   
c) Per no participar en les reunions i activitats del Secretariat en un termini de dos mesos.  
d) Per dissolució de l'organització per la qual assistia als Plens.  
e) Per deixar de pertànyer a una organització membre del Ple.  
En tots els supósits anteriorment relacionats, el Ple posterior elegirà un substituí per al Secretariat i pel període que restarà al titular que cesse.  
Article 20  
Són funcions del President:  
a) Representar públicament el Consell de la Joventut de la Comunitat Valenciana quan aquest no estarà reunit.  
b) Presidir l'Assemblea del Ple així com del Secretariat.  
c) Fixar l'ordre del dia del Secretariat.  
d) Presidir, si s'escau, les delegacions del Consell de la Joventut de la Comunitat Valenciana davant els organismes estatals o internacionals.  
e) Coordinar les activitats del Consell de la Joventut de la Comunitat Valenciana.  
f) Presidir, si s'escau, les comissions de treball.  
Article 21  
Són funcions del Vice-president:   
a) Ajudar al President en les seues competències i, en especial, en les funcions que aquest li delegue.   
b) Substituir el President en les reunions dels Plans i del Secretariat quan hi siga absent.   
Article 22  
Són funcions del Tresorer:  
a) Dur i custodiar la comptabilitat.  
b) Elaborar l'estat de comptes i el balanç patrimonial del Consell de la Joventut de la Comunitat Valenciana.  
c) Presentar al Secretariat, perquè aquest l'eleve al Ple, la proposta de pressupost.  
d) Ser el responsable de totes les qüestions que afecten les finances del Consell de la Joventut de la Comunitat Valenciana.  
Article 23  
Són funcions del Secretari:  
a) Alçar acta de les reunions del Secretariat i del Ple.  
b) Custodiar els llibres d'actes i els arxius del Consell de la Joventut de la Comunitat Valenciana.   
c) Convocar juntament amb el President les reunions del Ple i del Secretariat.   
d) Ser responsable de qüestions tècniques i administratives del Consell de la Joventut de la Comunitat Valenciana.   
Article 24  
Quan serà vacant algun càrrec del Secretariat, aquest podrà designar un dels delegats per tal de col·laborar fins que es produesca el nomenament corresponent. No tindrà dret a vot. Aquesta designació no significarà en cap cas un precedent per al seu nomenament definitiu.   
TITOL IV. DE LES COMISSIONS  
Article 25  
Les comissions de treball són òrgans assessors dels quals es dota el Ple per tal de desplegar temes concretes així com per a documentar les discussions del Ple; aquestes passaran informes de les pròpies activitats en cada reunió del Ple, i el Secretariat en podrà verificar el treball.   
Article 26  
No podran estar formades per més d'un terç dels delegats del Ple.   
Article 27  
El Ple elaborarà el reglament de les comissions per al seu correcte funcionament, el qual reglament no podrà entrar en contradicció amb el del Consell de la Joventut de la Comunitat Valenciana.   
Article 28  
Les comissions de treball no tenen caràcter públic ni executiu.   
TITOL V. DE LA DISSOLUCIO DEL CONSELL DE LA JOVENTUT DE LA COMUNITAT VALENCIANA  
Article 29  
La proposta de dissolució del Consell de la Joventut de la Comunitat Valenciana només s'acordarà en Ple extraordinari, convocat a aquest efecte, i s'hi haurà de prendre l'acord per majoria dels dos terços dels membres del Ple, amb plens drets en el Consell.   
DISPOSICIONS TRANSITORIES  
Primera  
El primer Ple tindrà caràcter constituent i tindrà com a Secretariat provisional la Gestora nomenada en la resolució de 31 de gener de 1983.   
Segona  
Per tal de garantir la continuïtat del treball del Consell de la Joventut de la Comunitat Valenciana, especialment en el seu procés constituent, la restricció de la reelegibilitat dels càrrecs del Secretariat contemplat en l'article 17 d'aquest reglament s'ampliarà d'un a dos mandats respecte dels membres del primer secretariat elegit pel Ple del Consell de la Joventut de la Comunitat Valenciana.   
Tercera  
La integració dels Consells Comarcals de la Joventut quan es creen, es produirà segons que disposa el Decret regulador i el present Reglament, des del moment que la Generalitat Valenciana determinarà oficialment la divisió comarcal de la Comunitat Valenciana.   
Quarta  
La sessió constituent del Consell de la Joventut de la Comunitat Valenciana serà presidida pel director General de la Joventut i Esports de la Generalitat Valenciana i la mesa estarà formada per la Comissió Gestora.


Còpia Permalink ELI